Γνωμοδότηση της Οικονομικής και Κοινωνικής Επιτροπής για την «8η Ετήσια Έκθεση για τα Διαρθρωτικά Ταμεία 1996»

(98/C 235/08)

Στις 25 Νοεμβρίου 1997, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την «8η Ετήσια Έκθεση για τα Διαρθρωτικά Ταμεία 1996».

Το τμήμα περιφερειακής ανάπτυξης, χωροταξίας και πολεοδομίας στο οποίο ανατέθηκε η επεξεργασία της γνωμοδότησης της ΟΚΕ, υιοθέτησε τη γνωμοδότησή του στις 21 Απριλίου 1998 με βάση εισηγητική έκθεση του κ. Little.

Κατά τη 355η σύνοδο ολομέλειας (συνεδρίαση της 27ης Μαΐου 1998), η Οικονομική και Κοινωνική Επιτροπή υιοθέτησε με 116 ψήφους υπέρ και 1 αποχή την ακόλουθη γνωμοδότηση.

1. Εισαγωγή

1.1. Η έκθεση της Ευρωπαϊκής Επιτροπής για τα Διαρθρωτικά Ταμεία κατά το 1996 είναι η όγδοη Ετήσια Έκθεση για αυτό το θέμα μετά την τελευταία σημαντική αναθεώρηση των κανονισμών που διέπουν τα Διαρθρωτικά Ταμεία (τη «μεταρρύθμιση» των Διαρθρωτικών Ταμείων του 1988).

1.2. Η έκθεση δημοσιεύεται σύμφωνα με τους κανονισμούς (ΕΟΚ) 2052/88 και 4253/88 του Συμβουλίου, όπως τροποποιήθηκαν αμφότεροι το 1993 και αναλύει, όπως ορίζεται σ' αυτούς τους κανονισμούς, τις δραστηριότητες των Διαρθρωτικών Ταμείων κατά τη διάρκεια του έτους και την πρόοδο που σημειώθηκε όσον αφορά την επίτευξη των στόχων τους.

1.3. Τον Νοέμβριο του 1996 η Επιτροπή δημοσίευσε την πρώτη τριετή της «Έκθεση για την οικονομική και κοινωνική συνοχή» (), όπως ορίζεται στο άρθρο 130Β της Συνθήκης για την Ευρωπαϊκή Ένωση, και μια περίληψη της έκθεσης αυτής, που έχει στενή συνάφεια με το προκείμενο θέμα, έχει ενσωματωθεί στην εξεταζόμενη έκθεση. Αυτή η έκθεση για τη συνοχή περιλαμβάνει μια αξιολόγηση της συμβολής των ταμείων στην πρόοδο προς την οικονομική και κοινωνική συνοχή. Η Οικονομική και Κοινωνική Επιτροπή υιοθέτησε μια γνωμοδότηση () για την εν λόγω έκθεση στις 23 Απριλίου 1997.

1.4. Ανταποκρινόμενη σε αιτήσεις του Ευρωπαϊκού Συμβουλίου μέσω μιας περιεκτικής ανακοίνωσης με τίτλο «Πρόγραμμα δράσης (Agenda) 2000», η Επιτροπή σκιαγράφησε τις γενικές προοπτικές της για την εξέλιξη της Ένωσης και των πολιτικών της πέρα από την καμπή του αιώνα και για ένα ευρύ δημοσιονομικό πλαίσιο σε σχέση με τη διεύρυνση. Το έγγραφο περιέχει, μεταξύ άλλων, συνοπτικές προτάσεις για περαιτέρω μεταρρύθμιση των Διαρθρωτικών Ταμείων με δεδηλωμένο στόχο την ενίσχυση της ανταγωνιστικής και αειφόρου ανάπτυξης και τη δημιουργία απασχόλησης σε όλη την Ένωση. Η ΟΚΕ υιοθέτησε στις 30 Οκτωβρίου 1997 μια γνωμοδότηση () που εκφράζει τη γενική αρχική της αντίδραση στις προτάσεις της Επιτροπής και σκοπεύει να πραγματευθεί αναλυτικότερα, σε πρόσθετες γνωμοδοτήσεις που καταρτίζονται, τις σημαντικοτερές συνιστώσες του θέματος, όπως η μεταρρύθμιση της διαρθρωτικής πολιτικής, αφού δημοσιευθούν αναλυτικότερες προτάσεις της Επιτροπής () το Μάρτιο του 1998.

2. Χαρακτηριστικά των Διαρθρωτικών Ταμείων το 1996

2.1. Οι διάφορες μορφές ενισχύσεων για την εξεταζόμενη δημοσιονομική περίοδο έχουν τεθεί πλέον σε εφαρμογή σε όλα τα κράτη μέλη, με την υιοθέτηση, το 1996, των τελευταίων Ενιαίων Εγγράφων Προγραμματισμού και των προγραμμάτων των κοινοτικών πρωτοβουλιών και την καθιέρωση του πολυετούς προγραμματισμού. Για τα νέα κράτη μέλη, το 1996 ήταν ένα έτος κεφαλαιώδους σημασίας με καλή εξέλιξη του καταμερισμού των αναλήψεων υποχρεώσεων.

2.2. Τα προγράμματα του Στόχου 2 για την περίοδο 1994-96 έληξαν, αν και μεταφέρθηκαν στην επόμενη περίοδο πιστώσεις 859 εκατ. Ecu. Ενόψει των προετοιμασιών για την περίοδο 1997-99, η Επιτροπή προσδιόρισε ότι οι επιλέξιμες περιφέρειες θα είναι οι ίδιες με την περίοδο 1994-96 με πολύ ελάσσονες αλλαγές. Ο συνολικός πληθυσμός που καλύπτεται από τον Στόχο 2 παραμένει 16,4 %.

2.3. Η Επιτροπή συνέχισε να παρακολουθεί την εφαρμογή, υποστηρίζοντας τις προετοιμασίες της ενδιάμεσης αξιολόγησης. Άρχισε, επίσης, μια σειρά θεματικών αξιολογήσεων των επιπτώσεων των Διαρθρωτικών Ταμείων σε ορισμένους βασικούς τομείς, όπως η έρευνα και ανάπτυξη, οι μικρομεσαίες επιχειρήσεις, το περιβάλλον, και η ισότητα των ευκαιριών. Οι εργασίες για την αξιοποίηση των πορισμάτων των αξιολογήσεων αναμενόταν να αρχίσουν στα τέλη του 1997. Με τη συνεργασία των κρατών μελών, θεσπίσθηκαν νέες κατευθυντήριες γραμμές για την ορθή και αποτελεσματική διαχείριση. Ελλείψεις και παρατυπίες αποκαλύφθηκαν και πάλι σχεδόν σε όλες τις χώρες μέλη.

2.4. Οι τέσσερις βασικές αρχές της μεταρρύθμισης του 1988 υποβλήθηκαν σε ιδιαίτερο έλεγχο. Κατά την άποψη της Επιτροπής, υπήρξε βελτίωση στον τρόπο σχηματισμού των συμπράξεων και σημειώθηκε σημαντική πρόοδος όσον αφορά την εξεύρεση αποδείξεων για την πραγματική τήρηση της αρχής της προσθετικότητας.

2.5. Υπήρξε σαφής πρόοδος όσον αφορά την απορρόφηση των αχρησιμοποίητων πιστώσεων και η εκτέλεση του κοινοτικού προϋπολογισμού για το 1996 ανήλθε πρακτικά σε ποσοστό 100 %. Οι πιστώσεις που αναλήφθησαν ανέρχονταν σε 26,1 δισεκατομμύρια Ecu και οι πληρωμές που καταβλήθηκαν σε 22,4 δισεκατομμύρια.

2.6. Η κατάσταση της απασχόλησης παρέμεινε σοβαρή αιτία ανησυχίας κατά τη διάρκεια του 1996 και η Επιτροπή προσπάθησε να εξασφαλίσει συνοχή των μέτρων που συγχρηματοδοτούνται από τα Διαρθρωτικά Ταμεία και της στρατηγικής της ΕΕ να δώσει προτεραιότητα στην αντιμετώπιση των προβλημάτων της απασχόλησης. Έτσι, στις κατευθυντήριες γραμμές που κοινοποίησε η Επιτροπή στα κράτη μέλη για την προετοιμασία των προγραμμάτων του Στόχου 2 κατά την περίοδο 1997-99 ορίζεται ως πρώτη προτεραιότητα η δημιουργία θέσεων απασχόλησης. Για τον ίδιο λόγο, η Επιτροπή ανέλαβε μια νέα πρωτοβουλία με στόχο την προώθηση των τοπικών συμφώνων απασχόλησης με συγχρηματοδότηση από τα Διαρθρωτικά Ταμεία.

2.7. Η Επιτροπή προέβη, επίσης, στον καταμερισμό του αποθεματικού των σχεδόν 1,7 δισεκατομμυρίων Ecu, το οποίο είχε συσταθεί την εποχή του αρχικού καταμερισμού των πόρων για τις κοινοτικές πρωτοβουλίες για την περίοδο 1994-1999, λαμβάνοντας υπόψη τις εξής προτεραιότητες: καταπολέμηση της ανεργίας, ισότητα των ευκαιριών και καταπολέμηση του αποκλεισμού, το περιβάλλον, και εδαφική διάσταση των διαρθρωτικών πολιτικών.

3. Γενικές παρατηρήσεις

3.1. Η εξεταζόμενη έκθεση είναι τόσο περιεκτική όσο και πολυσύνθετη και συνιστά, κατά κύριο λόγο, μια ιστορική επισκόπηση και πηγή αναφοράς. Δεν θα ήταν ούτε εφικτό ούτε και σκόπιμο να σχολιάσει η ΟΚΕ όλες τις πτυχές της.

3.2. Στην παρούσα γνωμοδότηση, η ΟΚΕ θα επικεντρωθεί στα σημαντικότερα ζητήματα που ανέκυψαν κατά το 1996, σε ζητήματα που υπήρχαν ήδη προηγουμένως, αλλά δεν έχουν ακόμη βρει λύση, και στα θετικά στοιχεία της «8ης Ετήσιας Έκθεσης» αυτής καθεαυτής. Επειδή τα προγράμματα του Στόχου 2 για την περίοδο 1997-99 αποτελούν αντικείμενο μιας παράλληλης γνωμοδότησης, και προκειμένου να αποφευχθεί η επικάλυψη, δεν θα διατυπωθούν εδώ ειδικές παρατηρήσεις για τις προετοιμασίες αυτών των προγραμμάτων κατά τη διάρκεια του 1996, στις οποίες ωστόσο αναφέρεται η εξεταζόμενη έκθεση. Ομοίως, δεν θα διατυπωθούν ειδικές παρατηρήσεις για τις λεπτομερείς προτάσεις μεταρρύθμισης των κανονισμών των Διαρθρωτικών Ταμείων, διότι οι προτάσεις αυτές θα αποτελέσουν αντικείμενο μίας ή περισσότερων ιδιαίτερων γνωμοδοτήσεων, οι οποίες πρόκειται να καταρτισθούν και να υιοθετηθούν εντός των προσεχών μηνών.

3.3. Η ΟΚΕ τονίζει ότι η έκθεση της Επιτροπής για το 1996 έχει την ίδια βασικά διάρθρωση με το προηγούμενο έτος. Μία σημαντική αλλαγή είναι η συγκέντρωση όλων των πληροφοριών για τις ενισχύσεις που χορηγούν τα ταμεία σε κάθε χώρα, ούτως ώστε να παρέχεται μια συνολική εικόνα των διαρθρωτικών προγραμμάτων που εφαρμόζονται σε καθεμία. Η περυσινή καινοτομία της οριζόντιας εξέτασης ενός συγκεκριμένου θέματος σε όλο το μήκος της έκθεσης διατηρείται και το θέμα που επιλέχθηκε αυτή τη φορά είναι η στήριξη της έρευνας και της τεχνολογικής καινοτομίας.

3.4. Η έκθεση χωρίζεται σε δύο κύρια μέρη. Το πρώτο κάνει μια γενική επισκόπηση των επιτευγμάτων του 1996 και περιλαμβάνει τέσσερα κεφάλαια (εφαρμογή των Διαρθρωτικών Ταμείων το 1996, εκτέλεση του προϋπολογισμού, θεσμικά θέματα που σχετίζονται με τα Διαρθρωτικά Ταμεία και αξιολόγηση). Το δεύτερο εξετάζει αναλυτικά την εφαρμογή των Διαρθρωτικών Ταμείων και περιλαμβάνει έξι κεφάλαια: το πρώτο παρουσιάζει τα προγράμματα και τα επιτεύγματα κάθε κράτους μέλους και τα άλλα πέντε αποτελούνται από λογιστικούς πίνακες με λεπτομέρειες για την εκτέλεση του προϋπολογισμού το 1996, την εκτέλεσή του μεταξύ 1994 και 1996, τον περιφερειακό καταμερισμό της εκτέλεσης του προϋπολογισμού, τα σημαντικότερα σχέδια και τα πειραματικά σχέδια του ΕΤΠΑ και του ΕΚΤ.

3.5. Η ΟΚΕ επικροτεί το περιεχόμενο και τη δομή της έκθεσης για το 1996 και επαινεί την Επιτροπή για την επιμέλεια που επέδειξε κατά την παραγωγή του εκτενούς αυτού εγγράφου 350 περίπου σελίδων καθώς και για την τήρηση της προθεσμίας δημοσίευσής του τον Νοέμβριο. Ωστόσο, ο χρονικός κύκλος της παραγωγής της έκθεσης επιδρά αρνητικά στην αξία της και, επομένως, η ΟΚΕ υποστηρίζει την πρόσφατα δεδηλωμένη πρόθεση της Επιτροπής να μεταθέσει την ημερομηνία της δημοσίευσής της σε μεταγενέστερο σημείο του ετήσιου κύκλου στο μέλλον.

4. Ειδικές παρατηρήσεις

4.1. Εταιρική σχέση

4.1.1. Η Οικονομική και Κοινωνική Επιτροπή έχει δείξει από πολλού ενδιαφέρον για την δημιουργία ικανοποιητικών «εταιρικών σχέσεων», ως βάσης για τη διεξαγωγή διαβουλεύσεων της Επιτροπής, των κρατών μελών, και άλλων αρμόδιων οργανισμών σχετικά με την προετοιμασία, τη χρηματοδότηση και την αξιολόγηση της λειτουργίας των Διαρθρωτικών Ταμείων. Η ΟΚΕ είχε υποστηρίξει κατ' αρχήν τις νέες ρυθμίσεις για την εταιρική σχέση, που θεσπίσθηκαν το 1994, και σήμερα αναγνωρίζει την πρόοδο που έχει συντελεσθεί ως το 1996 όσον αφορά την εφαρμογή τους.

4.1.2. Η έκθεση αναφέρεται σε ένα εσωτερικό έγγραφο της Επιτροπής, στο οποίο διατυπώνονται ορισμένες προκαταρκτικές προτάσεις για περαιτέρω βελτίωση της έννοιας της εταιρικής σχέσης, που θα εφαρμοσθεί μετά το 1999. Οι προτάσεις αυτές αναπτύχθηκαν περαιτέρω σε μια ανακοίνωση της Επιτροπής με θέμα «Κοινοτική διαρθρωτική ενίσχυση και απασχόληση» (), για την οποία δεν ζητήθηκε γνωμοδότηση της ΟΚΕ και παγιώθηκαν με την ανακοίνωση «Πρωτοβουλία για την απασχόληση στην Ευρώπη: ένα σύμφωνο εμπιστοσύνης» ().

4.1.3. Βάσει της πρωτοβουλίας που ενέκρινε το Ευρωπαϊκό Συμβούλιο του Ιουλίου 1996 να προωθηθούν (αρχικά σε πειραματική βάση) τα λεγόμενα «Τοπικά Σύμφωνα Απασχόλησης», υιοθετήθηκαν ειδικές κατευθυντήριες γραμμές για την «ισχυρότερη εταιρική σχέση» που θεωρείται απαραίτητη για το σχέδιο. Η ΟΚΕ έχει ήδη εκφράσει την υποστήριξή της για τα Σύμφωνα και στις 30 Οκτωβρίου 1997 ενέκρινε μια ενημερωτική έκθεση για να βοηθήσει στη δημόσια προβολή τους.

4.1.4. Η ΟΚΕ πιστεύει ότι, εν καιρώ, τα Τοπικά Σύμφωνα θα συμβάλουν στη συσσώρευση πείρας σε ό,τι αφορά αυτή την ισχυρότερη εταιρική σχέση. Το γεγονός αυτό ενδιαφέρει από την άποψη της γενικής λειτουργίας των Διαρθρωτικών Ταμείων, αλλά, λόγω καθυστερήσεων στην εφαρμογή των πειραματικών συμφώνων, ενδέχεται να μην είναι διαθέσιμη τέτοια πείρα και να μην μπορεί να αξιολογηθεί προτού τεθούν σε εφαρμογή το πλαίσιο και οι ρυθμίσεις της επόμενης περιόδου. Η έκθεση δεν παρέχει καμία περαιτέρω ένδειξη ως προς την κατεύθυνση που πρόκειται να ακολουθήσουν οι σκέψεις της Επιτροπής σχετικά με τη μελλοντική εξέλιξη της εταιρικής σχέσης. Η ΟΚΕ έχει, ωστόσο, πληροφορηθεί ότι το 1997 η Επιτροπή άρχισε μια θεματική αξιολόγηση της εταιρικής σχέσης, το αποτέλεσμα της οποίας αναμένει με ενδιαφέρον.

4.1.5. Η Επιτροπή προτείνει τον επαναπροσδιορισμό της εταιρικής σχέσης λόγω της μεταρρύθμισης των Διαρθρωτικών Ταμείων.

4.2. Προγραμματισμός

4.2.1. Οι καθυστερήσεις που σημειώθηκαν το 1995 και 1996 ως προς τη θέση σε εφαρμογή, αλλά και τη μετέπειτα πρακτική εξέλιξη των προγραμμάτων, καλύφθηκαν κατά μεγάλο μέρος το 1996. Αν και πρέπει να επαινεθεί αυτή η εξέλιξη, η ΟΚΕ εξακολουθεί, εντούτοις, να φοβάται ότι έχει δημιουργηθεί ένα χάσμα ίσως και 18 περίπου μηνών κατά μέσο όρο μεταξύ της εκκαθάρισης των προγραμμάτων της προηγούμενης περιόδου και της έναρξης των προγραμμάτων της περιόδου 1994-1999. Ο τεράστιος αριθμός των μέτρων ενίσχυσης (492 σήμερα μόνο για τους καλυπτόμενους στόχους!) δημιουργεί ένα υπέρογκο βάρος από άποψη προετοιμασίας, αξιολόγησης και έγκρισης, το οποίο είναι προφανώς ασυμβίβαστο με την ικανοποιητική κάλυψη αυτού του χάσματος.

4.2.2. Το πρόγραμμα για τις περιοχές του Στόχου 2 θα πληγεί διπλά από τις καθυστερήσεις αυτές λόγω της υποδιαίρεσης της περιόδου 1994-1999. Πριν από την έναρξη της περιόδου αυτής, η ΟΚΕ εξέφρασε την άποψη - στη γνωμοδότησή της για την τροποποίηση των κανονισμών των Διαρθρωτικών Ταμείων () - ότι η περίοδος αυτή δεν θα πρέπει να υποδιαιρεθεί στην περίπτωση του Στόχου 2. Εάν οι μεταβολές που είχαν γίνει στις επιλέξιμες περιοχές ήταν αμελητέες και εάν είχαν ληφθεί υπόψη οι συστάσεις της ΟΚΕ, οι πρόσθετες καθυστερήσεις και ο διοικητικός φόρτος εργασίας θα είχαν ίσως αποφευχθεί.

4.2.3. Η ΟΚΕ εξακολουθεί να υποστηρίζει την απλούστευση των διαδικασιών προγραμματισμού και, πράγματι, στην πρόσφατη γνωμοδότησή της για την «Έκθεση για την οικονομική και κοινωνική συνοχή», διατυπώνει συγκεκριμένες προτάσεις για τον ορθολογισμό και τη μείωση του αριθμού των στόχων, των πόρων και των πρωτοβουλιών.

4.2.4. Η ΟΚΕ συνιστά να μετατεθεί σε πιο αρχικό στάδιο της διαδικασίας το χρονοδιάγραμμα για την προετοιμασία, την αξιολόγηση, και την έγκριση των προγραμμάτων, ώστε να μειωθεί σημαντικά το χρονικό διάστημα μεταξύ της αρχής της νέας δημοσιονομικής περιόδου και της θέσης τους σε εφαρμογή, και ζητεί από την Επιτροπή να εκδίδει σαφείς και περιεκτικές κατευθυντήριες γραμμές όσο το δυνατόν νωρίτερα στον ετήσιο κύκλο. Η εφαρμογή ενός παρόμοιου χρονοδιαγράμματος για τα οικονομικά έτη 2000-2007 απαιτεί τη λήψη των κατάλληλων πολιτικών αποφάσεων εκ μέρους του Συμβουλίου και του Ευρωπαϊκού Κοινοβουλίου στις αρχές του 1999.

4.3. Τα Διαρθρωτικά Ταμεία και οι άλλες κοινοτικές πολιτικές

4.3.1. Η περιφερειακή ανάπτυξη δεν εξαρτάται αποκλειστικά από τις περιφερειακές πολιτικές της Κοινότητας και των κρατών μελών. Έτσι, και οι διαρθρωτικές πολιτικές της ΕΕ πρέπει να λειτουργήσουν εντός του γενικού οικονομικού περιβάλλοντος, όπου υφίστανται την επήρεια άλλων πολιτικών.

4.3.2. Η ΟΚΕ τονίζει τακτικά την ανάγκη για την καλύτερη δυνατή συνέπεια μεταξύ των διάφορων πολιτικών και συχνά απευθύνει εκκλήσεις για τη διενέργεια αναλύσεων της σχέσης μεταξύ των Διαρθρωτικών Ταμείων και των άλλων κοινοτικών πολιτικών και των αλληλεπιδράσεών τους.

4.3.3. Η έκθεση για τη συνοχή, που αναφέρθηκε στην παράγραφο 1.3 ανωτέρω, παρέχει μια προοπτική της επίδρασης όλων των κοινοτικών και εθνικών πολιτικών στην οικονομική και κοινωνική συνοχή, τον θεμελιώδη στόχο των Διαρθρωτικών Ταμείων. Η ΟΚΕ επικρότησε θερμά αυτήν την έκθεση στη σχετική γνωμοδότησή της, όπου δήλωσε ότι «Η κριτική αξία της πρώτης έκθεσης για τη συνοχή είναι ότι τοποθετεί τα ταμεία στο πλαίσιο ενός ευρύτερου φάσματος κοινοτικών πολιτικών» ().

4.3.4. Παρά τις προσπάθειες που καταβάλλονται για τη συνεκτίμηση της συνοχής, είναι αναπόφευκτο οι δυνατότητες και τα οφέλη των μη διαρθρωτικών πολιτικών να έχουν άνισες περιφερειακές επιπτώσεις, όπως άλλωστε και η όλη διεργασία της οικονομικής ολοκλήρωσης. Η αναγνώριση των αντίξοων δυνάμεων που απορρέουν από τις μη διαρθρωτικές πολιτικές είναι τμήμα της συλλογιστικής στην οποία στηρίζεται η λειτουργία των Διαρθρωτικών Ταμείων και οι δυνάμεις αυτές χρειάζεται να αναγνωρίζονται δεόντως κατά τη στοχοθέτηση των πόρων. Στο κεφάλαιο ΙΙ Δ της 8ης Ετήσιας Έκθεσης, η Επιτροπή δίδει έμφαση στη συμβολή των Διαρθρωτικών Ταμείων στην επιδίωξη των στόχων άλλων πολιτικών, παραθέτοντας μόνο μερικές αναφορές στις θετικές επιπτώσεις των εν λόγω πολιτικών στη συνοχή. Αν και η ΟΚΕ δέχεται ότι δεν ενδείκνυται να γίνεται λεπτομερής αναφορά σ' αυτές τις αντίξοες δυνάμεις στις ετήσιες εκθέσεις για τα Διαρθρωτικά Ταμεία (σε αντίθεση με την ετήσια έκθεση για τη συνοχή), θεωρεί ότι πρέπει, ωστόσο, να μην αγνοείται η ύπαρξή τους.

4.3.5. Η ΟΚΕ λυπάται διότι η επικεφαλίδα του κεφαλαίου ΙΙ Δ είναι παραπλανητική, επειδή ο όρος «συμπληρωματικότητα» υποδηλώνει ότι οι πολιτικές της ΕΕ είναι συμπληρωματικές έτσι αόριστα (τα πράγματα ή τα θέματα δεν μπορούν να είναι συμπληρωματικά ως ένα βαθμό). Ο χρησιμοποιούμενος όρος είναι ένα ατυχές παράδειγμα γραφειοκρατικής γλώσσας και στην καλύτερη περίπτωση ασαφής. Θα ήταν πιο κατατοπιστικό να χρησιμοποιηθεί ως επικεφαλίδα του κεφαλαίου ο όρος «Συμβατότητα με τις άλλες κοινοτικές πολιτικές».

5. Έρευνα και τεχνολογική καινοτομία

Η ΟΚΕ επικροτεί την οριζόντια ανάλυση των ενεργειών των Ταμείων για την τεχνολογική ανάπτυξη των περιφερειών και υποστηρίζει την έμφαση στα καινοτόμα προϊόντα και υπηρεσίες που προκύπτουν από την εφαρμοσμένη έρευνα. Η έκθεση υπογραμμίζει την ανομοιογένεια, στο εσωτερικό της ΕΕ, των δεικτών ΕΤΑ, όπως οι δαπάνες και η απασχόληση στον τομέα ΕΤΑ ή η πρόσβαση στις τηλεπικοινωνίες. Η αυξανόμενη έμφαση που δίδεται στα μέτρα ΕΤΑ στα προγράμματα των Διαρθρωτικών Ταμείων για την περίοδο 1994-1999, ιδίως στις περιφέρειες του Στόχου 1, είναι μια ευπρόσδεκτη εξέλιξη. Επίσης αξιοσημείωτες εξελίξεις είναι η αυξανόμενη εξέλιξη των τεχνολογικών μέτρων (π.χ. ενημερωτικές και συμβουλευτικές υπηρεσίες, τεχνική εκπαίδευση και κατάρτιση, αξιοποίηση της υποδομής των τηλεπικοινωνιών, μηχανισμοί μεταφοράς τεχνολογίας), η αυξανόμενη συμμετοχή του ιδιωτικού τομέα και οι επενδύσεις σε συμπληρωματικές στρατηγικές περιφερειακής καινοτομίας/μεταφοράς τεχνολογίας με σκοπό την προαγωγή μιας πιο αναλυτικής και στρατηγικής προσέγγισης των θεμάτων ΕΤΑ. Θα είναι σημαντικό να αποτιμηθούν οι επιπτώσεις αυτών των τάσεων στις μελλοντικές εκθέσεις και αξιολογήσεις της Ευρωπαϊκής Επιτροπής. Η ΟΚΕ σημειώνει με ενδιαφέρον ότι η Επιτροπή πρόκειται να δημοσιεύσει στις αρχές του 1998 μια ιδιαίτερη έκθεση για την Ε& Α και τα Διαρθρωτικά Ταμεία.

Βρυξέλλες, 27 Μαΐου 1998.

Ο Πρόεδρος

της Οικονομικής και Κοινωνικής Επιτροπής

Tom JENKINS

() COM(96) 542 τελικό.

() ΕΕ C 206 της 7.7.1997, σ. 78-87.

() ΕΕ C 19 της 21.1.1998, σ. 111-115.

() COM(98) 131 τελικό.

() COM(96) 109 τελικό, Μάρτιος 1996.

() CES(96) 1 τελικό, Ιούνιος 1996.

() ΕΕ C 201 της 26.7.1993, σ. 52-58.

() ΕΕ C 206 της 7.7.1997, σ. 78-87, σημείο 1.10.